Kinmochi Saionji
Kinmochi Saionji var en japansk politiker, der var premierminister i årene 1901-1902, 1906-1908 og 1911-1912.
Saionji deltog i 1868 i Meijirestaurationen på kejserhusets side. I perioden 1871-1880 opholdt han sig i Frankrig, hvor han studerede. Saionjis politiske ståsted var liberalismen, og tilbage i Japan fik han stor politisk indflydelse. Fra 1903 til 1912 var han leder af partiet Seiyukai og flere gange premierminister.
Hans tredje kabinet blev væltet af militæret, og derefter blev han som ældre statsmand gjort til genro, dvs. medlem af kejserens råd, hvor han anbefalede flere premierministre samt lagde afstand til de militaristiske kræfter.